| Medaljeoversikt |
| --- |
| Hurtigløp på skøyter: |
| Konkurrerte for Oslo Idrettslag (1946/47–1973/74)  |
| Skøyter hurtigløp Allround-NM – Junior Norges flagg |
| Sølv | Hamar 1951 |  Allround |

**Hroar Elvenes** (født 2. april 1932 i Hakadal, død 4. desember 2014 i Oslo) var en norsk skøyteløper og idrettsleder. Han representerte Oslo Idrettslag.

Idrettskarriere
---------------

Hroar Elvenes begynte å konkurrere i gutteklassene og var blant landets beste juniorløpere. Under NM for junior på Hamar i 1951 kom han på andreplass, bak Knut Bjørnsen. I begynnelsen av skøytekarrieren hadde han ambisjoner om å hevde seg som sammenlagtløper, men det var sprinten han fikk best tak på. Etter at han hadde markert seg positivt på 500 meter under landskampen Norge mot resten av verden på Hamar i februar 1952, ble han tatt ut på 500 meter under OL i Oslo. I et seint par sprintet han fram til delt 6.-plass med Kiyotaka Takabayashi fra Japan med tiden 44,1.

Hroar Elvenes deltok i internasjonale mesterskap i perioden 1952 til 1964. I allroundmesterskapene ble hans beste resultater 5.-plass i EM i Falun i Sverige i 1955 og 6.-plass i VM i Moskva, Sovjetunionen samme år.

Elvenes holdt selv sin seier på 1 500-meter under EM i Falun i -55 som sin beste prestasjon. Seieren delte han med Jevgenij Grisjin. Han gjennomførte også et svært solid skøyteløp under prøve-OL i Squaw Valley i 1960. Da vant han 1 500-meteren med tiden 2.10,3, den raskeste tid noen nordmann til da hadde gått på. Under selve OL-konkurransen var han svært uheldig med vindforholdene under 1 500-meteren og kom langt ned på resultatlisten (39.-plass). Etter hvert prioriterte Hroar Elvenes videre utdanning som ingeniør, og etter 1959-sesongen innså han at det ville bli for krevende å holde oppe allroundtreningen.

Elvenes var med i fire olympiader 1952, 1956, 1960 og 1964 og var også aktuell som deltager på 500 meter i OL i Grenoble i 1968. Så seint som i 1966 vant han 500 meter under NM allround.

Tillitsverv
-----------

Elevenes var president i Norges Skøyteforbund (NSF) 1975–77, og styremedlem i forbundet fra 1971 til 1975, visepresident i Norges Idrettsforbund 1980–82, styremedlem fra 1976 til 1980, styremedlem i Norges olympiske komité 1979–84. Han har også hatt flere andre verv i norsk idrett, bl.a. var han leder av Hurtigløpskomitéen i NSF 1973–75, og han var leder av skøyteforbundets appellutvalg fra 1983.

Annet
-----

I anledning Norges skøyteforbunds 100-årsjubileum 27. februar 1993 ble prologen *En sirkel is* av Jan Erik Vold og urfremført av forfatteren i Oslo rådhus dagen før. Fremføringen var lagt opp som en titusenmeter, med rundeviserapparat og bjelle før siste runde går. Før Vold begynte på diktet, hadde han forøvrig lovet å ikke overskride arrangementskomitéens formann, Hroar Elvenes', bestenotering på mila (17 minutter 41 sekunder og 2/10). En utvida tekst ble utgitt i bokform i 1994.

Hroar Elvenes' arbeidskarriere
* Norsk Essenasfalt Co AS til 1969. Ingeniør.
* Franzefoss Brug AS fra 1969 til 1972. Driftssjef.
* SpesialDekker fra 1972 til 1978. Driftssjef. Elvenes var blant annet med å legge nytt banedekke på den gamle skøytearenaen Bislett i 1972.
* Icopal AS (tidligere Fjellhammer Brug AS) fra 1978 til 1996. Regionsjef.

Personlige rekorder
-------------------

| Distanse | Tid | Dato | Sted |
| --- | --- | --- | --- |
| 500 m | 40,9 | 28. februar 1960 | Squaw Valley |
| 1 000 m | 1.25,7 | 25. februar 1964 | Oslo-Bislett Stadion |
| 1 500 m | 2.10,3 | 17. februar 1960 | Squaw Valley |
| 3 000 m | 4.48,5 | 23. mars 1963 | Tolga |
| 5 000 m | 8.16,7 | 25. januar 1964 | Tønsberg |
| 10 000 m | 17.41,2 | 20. januar 1957 | Hamar stadion |

Familie
-------

Hroar Elvenes' datter, Tone Merete ble norsk juniormester i kunstløp i 1972. Og Stian Elvenes, sønn av Tone Merete, ble tatt ut på Norges skøyteforbunds landslagsgrupper og deltok i verdenscupen i hurtigløp på skøyter i sesongene 2007/08 og 2008/09. Hans sønnedatter, Melinda Elvenes, ble Frøken Norge i 2010.

Referanser
----------

1. ↑   SpeedSkatingStats, SpeedSkatingStats skøyteløper ID 1932040201, besøkt 6. mai 2022[Hentet fra Wikidata]
2. ↑  Magne Teigen. «Medaljevinnere i Norske Mesterskap på skøyter – Menn junior, allround» (PDF). NSF, Statistikkgruppa. Arkivert fra originalen (.pdf) 20. desember 2014. Besøkt 6. desember 2014.
3. ↑  Espen Hansen (5. desember 2014). «Hroar Elvenes er død». Aftenposten. Besøkt 6. desember 2014.
4. ↑  «Competition: Country Match NOR-Best Of World». SpeedSkatingNews.info. Besøkt 6. desember 2014.
5. ↑  «Elvenes fyller 75 år». Østlandets Blad. 24. mars 2007. Besøkt 6. desember 2014.
6. ↑  En tribunesliters kamp – Intervju med Jan Erik Vold på Olympiastadion – litterært sporttidsskrift. Besøkt 2. november 2014.

Eksterne lenker
---------------

* (en) Hroar Elvenes – Olympics.com Rediger på Wikidata

* (en) Hroar Elvenes – Olympic.org Rediger på Wikidata

* (en) Hroar Elvenes – Olympedia Rediger på Wikidata

* (en) Hroar Elvenes – Sports-Reference (OL-resultater – arkivert) Rediger på Wikidata

* (en) Hroar Elvenes – Speedskatingbase.eu Rediger på Wikidata

* (en) Hroar Elvenes – SpeedSkatingNews.info Rediger på Wikidata

* (en) Hroar Elvenes – SpeedSkatingStats.com Rediger på Wikidata
* Profil Hroar Elvenes Arkivert 13. desember 2014 hos Wayback Machine. på Norges Skøyteforbunds nettsider
* «Hroar Elvenes» **(engelsk)**. SkateResults.com. Arkivert fra originalen 11. desember 2008. Besøkt 3. desember 2011.  *Resultatene fra 2005 og 2006 gjelder Stian Elvenes.*
* NSF's styre og tingvalgte komiteer/utvalg Arkivert 28. september 2007 hos Wayback Machine.
* Husker best: Hroar Elvenes (NIVs medlemmer svarer alle på de samme spørsmålene) på idrettsveteraner.com i 2012
* Minneord om Hroar Elvenes på Norges Skøyteforbunds hjemmeside[*død lenke*] og Nekrolog Hroar Elvenes Arkivert 13. desember 2014 hos Wayback Machine. skrevet av kvartetten Åge Dalby, Arild Gjerde, Tron Espeli og Magne Teigen.
* Dagbladet: - Skøyteløperen Hroar Elvenes er død
* Aftenposten: - Hroar Elvenes er død


|  |  |  |
| --- | --- | --- |
| Forgjenger:**Kjell Trystad (1973–1975)** | **President i Norges Skøyteforbund**(**1975**–**1977**) | Etterfølger:**Martin Holtung (1977–1979)** |

|  |  |
| --- | --- |
| Oppslagsverk/autoritetsdata | Prabook
 |